Walter Turnowsky Tirsdag, 06. marts 2018 - 10:48

Hvis Partii Nunatta Qitornai får indflydelse på Naalakkersuisuts politik efter valget, så skal tonen overfor både Danmark og USA skærpes.



- Den danske stat må forvente en retssag, hvis det står til os, siger partistifter Vittus Qujaukitsoq til Sermitsiaq.AG.



Erstatning for at smide affald

Det er affaldet efter de amerikanske baser og militære installationer, der er baggrunden for, at den tidligere naalakkersuisoq for udenrigsanliggender nu lægger op til et sagsanlæg.



- Staten har givet USA lov til at smide affald i Grønland. Vi forventer både, at der bliver ryddet op og at der falder en klækkelig økonomisk kompensation, siger Vittus Qujaukitsoq.

LÆS OGSÅ: Vittus: - Vi bliver klar med underskrifterne





I forbindelse med Rigsmødet sidste år lovede Danmark at afsætte 150 millioner kroner til oprydningen efter de amerikanske militære installationer. I januar blev beløbet forhøjet til 180 millioner kroner. Men Vittus Qujaukitsoq mener langt fra at dette beløb er nok.



Leje for Pituffik

Derudover skal også den amerikanske tilstedeværelse i Pituffik sættes øverst på den politiske dagsorden.



- Spørgsmålet om Pituffik må finde sin endelige løsning. USA må betale leje for at have en base i Grønland, siger han.



Dette kan det dog blive svært at overbevise amerikanerne om, da de kun helt undtagelsesvis betaler leje for deres udenlandske baser. Men Vittus Qujaukitsoq er urokkelig.



- Hvis USA vil have en base i Grønland, så må de opfylde vores krav. Og hvis Danmark ønsker, at vi er en del af Rigsfællesskabet, så har vi ligeledes en række krav.